ΓΡΑΠΤΗ ΕΡΩΤΗΣΗ E-1026/96 υποβολή: Heidi Hautala (V) προς την Επιτροπή (3 Μαΐου 1996)

Θέμα: Εναλλακτικές λύσεις όσον αφορά την επισιτιστική βοήθεια

Τα νέα κράτη μέλη έχουν ήδη παραλάβει τα πρώτα φορτία της επισιτιστικής βοήθειας η οποία παρέχεται από την ΕΕ. Ακόμη και στα κράτη αυτά πλήθος ανθρώπων ζει υπό συνθήκες φτώχειας λόγω, μεταξύ άλλων, της μαζικής ανεργίας και του υπερβολικού ύψους των προσωπικών χρεών. Γεννάται, όμως το ερώτημα εάν η αποστολή τροφίμων αποτελεί τον πλέον κατάλληλο και αποτελεσματικό τρόπο για την καταπολέμηση της φτώχειας. Ακόμη, η σύνθεση των τροφίμων της επισιτιστικής βοήθειας έχει επικριθεί ως μονόπλευρη και ασύμφωνη προς τις κατά τόπους παραδόσεις. Δεν επαρκεί, συνεπώς, η δικαιολογία ότι πρέπει να βρεθεί «αγορά» για τα πλεονάσματα τροφίμων τα οποία έχουν συσσωρευθεί λόγω της εφαρμογής της κοινής αγροτικής πολιτικής.

Προτίθεται η Επιτροπή να εκσυγχρονίσει την κοινωνική πολιτική της με την εξεύρεση εναλλακτικών λύσεων όσον αφορά την παροχή επισιτιστικής βοήθειας η οποία να προσεγγίζει, ως προς τη σύνθεσή της, περισσότερο τα παραδοσιακά είδη διατροφής του εκάστοτε τόπου;

Απάντηση του κ. Fischler εξ ονόματος της Επιτροπής (10 Ιουνίου 1996)

Κατά τη διάρκεια του χειμώνα του 1986/1987, ο οποίος ήταν ιδιαιτέρως δριμύς, σε εποχή κατά την οποία οι ποσότητες γεωργικών αποθεμάτων που βρίσκονταν σε δημόσια αποθεματοποίηση ανέρχονταν σε υψηλά επίπεδα, η Επιτροπή είχε λάβει μέτρα με τα οποία προβλεπόταν η διανομή, δωρεάν και κατά τη διάρκεια περιορισμένης χρονικής περιόδου, προϊόντων που προέρχονταν από τα αποθέματα παρέμβασης, στους πτωχότερους καταναλωτές, μέσω φιλανθρωπικών οργανισμών τους οποίους είχαν επιλέξει τα κράτη μέλη.

Μετά από αυτήν τη θετική εμπειρία, πολυάριθμες εκκλήσεις είχαν απευθυνθεί για να εφαρμοσθεί σε μόνιμη βάση αυτό το είδος μέτρων. Η Επιτροπή είχε τότε προτείνει μία νομική βάση με τον κανονισμό (ΕΟΚ) αριθ. 3730/87 του Συμβουλίου ((ΕΕ L 352 της 15.12.1987. )), το οποίο είχε ακολουθούσει ο κανονισμός εφαρμογής της Επιτροπής, ο οποίος έχει έκτοτε αντικατασταθεί από τον κανονισμό (ΕΟΚ) αριθ. 3149/92 ((ΕΕ L 313 της 30.10.1992. )).

Από το 1988, η Επιτροπή εγκρίνει, κάθε χρόνο, ένα σχέδιο το οποίο υποδιαιρείται ανά κράτος μέλος και ανά προϊόντα που προέρχονται από τα αποθέματα παρέμβασης. Το σύνολο των χρηματοδοτικών μέσων που διατέθηκαν για την εκτέλεση του σχεδίου για το 1996, ανέρχεται σε 200 εκατ. ECU (απόφαση της Επιτροπής αριθ. 95/424/ΕΚ ((ΕΕ L 253 της 21.10.1995. ))). Τα προϊόντα τα οποία περιλαμβάνονται σε αυτό το σχέδιο είναι τα προϊόντα τα οποία είχαν ζητηθεί από τα κράτη μέλη επί τη βάσει των αιτήσεων των εθνικών φιλανθρωπικών οργανώσεων. Η ποικιλία των προϊόντων που διανέμονται εξασφαλίζεται λόγω του ότι η κανονιστική ρύθμιση δίνει τη δυνατότητα να διανέμονται προϊόντα τα οποία ανήκουν στην ίδια κατηγορία προϊόντων παρέμβασης, π.χ. «ζυμαρικά» αντί για βρώμη, και όχι μόνο μεταποιημένα προϊόντα παρέμβασης.

Παρόλο που η κανονιστική ρύθμιση που έχει θεσπιστεί είχε αρχίσει να εισάγεται για λόγους κοινωνικούς, εγγράφεται στο πλαίσιο της κοινής γεωργικής πολιτικής. Σύμφωνα με το σκεπτικό του κανονισμού (ΕΟΚ) αριθ. 3730/87 του Συμβουλίου, η διάρκειά της είχε προβλεφθεί μέχρι τη μείωση των αποθεμάτων σε κανονικό επίπεδο. Έκτοτε, οι ποσότητες προϊόντων που βρίσκονται στην παρέμβαση έχουν κατά πολύ μειωθεί, αν όχι και εξαντληθεί. Αυτός είναι ο λόγος για τον οποίο, μετά από σχετικό αίτημα ορισμένων κρατών μελών, και με την υποστήριξη του Κοινοβουλίου, τροποποιήθηκε η σχετική νομική βάση με τους κανονισμούς (ΕΚ) αριθ. 2535/95 ((ΕΕ L 260 της 31.10.1995. )) του Συμβουλίου και αριθ. 267/96 ((ΕΕ L 36 της 14.02.1996. )) της Επιτροπής, για να επιτραπεί η αγορά ενός προϊόντος στην αγορά, σε περίπτωση προσωρινής έλλειψης του προϊοντος αυτού στα αποθέματα παρέμβασης. Σε τέτοιες περιπτώσεις, τα παρεχόμενα προϊόντα δεν αποτελούν, επομένως, αντικείμενο αντιπραγματισμού με προϊόντα που βρίσκονται στα αποθέματα παρέμβασης.

Είναι αναμφιβήτητο ότι το εν λόγω μέτρο έχει εκτιμηθεί θετικά από τις φιλανθρωπικές οργανώσεις.